[pic] | COMISIA COMUNITĂŢILOR EUROPENE |

Bruxelles, 17.9.2008

COM(2008) 563 final

2008/0183 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1290/2005 privind finanțarea politicii agricole comune și a Regulamentului (CE) nr. 1234/2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) în ceea ce privește distribuirea produselor alimentare către persoanele cele mai defavorizate din Comunitate

{SEC(2008) 2436} {SEC(2008) 2437}

EXPUNERE DE MOTIVE

1. Contextul propunerii

Regulamentul (CEE) nr. 3730/87 al Consiliului a stabilit normele generale aplicabile operațiunilor de furnizare către anumite organizații desemnate a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate. Regulamentul respectiv a fost ulterior abrogat și încorporat în Regulamentul de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”).

Timp de peste două decenii, stocurile de intervenție puse la dispoziție de Comunitate s-au dovedit o sursă sigură de aprovizionare cu produse alimentare a persoanelor celor mai defavorizate. Necesitatea distribuirii de produse alimentare a crescut în urma extinderilor succesive, care au dus la creșterea substanțială a populației defavorizate din Comunitate. În 2006, peste 13 milioane de oameni au beneficiat de acest program de ajutoare. În plus, prețurile în creștere ale produselor alimentare afectează securitatea alimentară a persoanelor celor mai defavorizate, ducând, de asemenea, la creșterea costurilor aferente acordării ajutoarelor constând în produse alimentare.

Obiectivele politicii agricole comune (PAC), prevăzute la articolul 33 alineatul (1) din tratat, includ stabilizarea piețelor și asigurarea unor prețuri rezonabile de livrare către consumatori. În timp, planurile de distribuire a produselor alimentare, implementate în cadrul programului, au ajutat la îndeplinirea ambelor obiective și, prin reducerea nesiguranței aprovizionării cu produse alimentare a persoanelor celor mai defavorizate din Comunitate, s-au dovedit un instrument esențial, contribuind la garantarea unei disponibilități la scară largă a produselor alimentare în Uniunea Europeană și la reducerea, în același timp, a stocurilor de intervenție.

În ultimii ani, PAC a fost reformată în mod radical, accentul nemaipunându-se pe obiectivul principal referitor la creșterea productivității, ci pe consolidarea durabilității pe termen lung a agriculturii. În acest context, intervenția, ca instrument de reglementare pentru unele produse, precum uleiul de măsline, zahărul și porumbul a fost complet eliminată, iar pentru celelalte ea și-a reluat rolul inițial de mecanism de siguranță. Drept urmare, dependența programului comunitar de achizițiile de pe piață pentru aprovizionarea cu produse alimentare a crescut foarte mult de-a lungul anilor.

În declarația sa din 4 aprilie 2006 referitoare la aprovizionarea organizațiilor caritabile agreate care urmăresc implementarea programului european de ajutor alimentar destinat persoanelor celor mai defavorizate, Parlamentul European și-a exprimat îngrijorarea legată de viitorul programului european de ajutor alimentar destinat persoanelor celor mai defavorizate și, drept confirmare a necesității de a satisface cerințele în materie de alimente ale acestora, a solicitat Comisiei și Consiliului să confere caracter permanent programului european de ajutor alimentar.

Mai recent, la 22 mai 2008, Parlamentul European a adoptat o rezoluție referitoare la prețurile în creștere ale produselor alimentare în UE și în țările în curs de dezvoltare, în care subliniază caracterul fundamental al dreptului la hrană, precum și necesitatea de a ameliora accesul tuturor, în orice moment, la suficientă hrană, care să le permită să ducă o viață activă și sănătoasă.

În comunicarea sa privind „Creșterea prețurilor la produsele alimentare – Direcții de acțiune ale UE pentru gestionarea problemei” din 20 mai 2008, Comisia a recunoscut deja importanța acestui program. În discursul adresat Parlamentului la 18 iunie 2008, președintele Comisiei Europene a menționat că Comisia prevede o creștere cu două treimi a bugetului pentru această inițiativă.

Consultarea părților interesate și evaluarea impactului

Consultarea publică, prin internet, referitoare la programul comunitar de distribuire a produselor alimentare a fost urmată de un număr mare de reacții, răspunsurile exprimând un sprijin larg pentru continuarea programului comunitar de distribuire a produselor alimentare. S-au solicitat sugestii din partea organizațiilor caritabile implicate în distribuirea produselor alimentare în statele membre, în cadrul a două ateliere care au avut loc la 11 aprilie și 15 iulie 2008, iar autoritățile naționale și-au prezentat opiniile referitoare la implementarea programului în cadrul Comitetului de gestionare a organizării comune a piețelor agricole.

Conform angajamentului său pentru o mai bună legiferare, Comisia a evaluat impactul a patru opțiuni posibile: „ statu quo ”, în cadrul căreia stocurile de intervenție ar rămâne unica sursă permanentă de produse alimentare; „stocuri de intervenție suplimentate prin achiziții de pe piață”, în cadrul căreia programul se bazează pe retrageri din intervenție atunci când sunt disponibile stocuri, suplimentate prin achiziții de pe piață; „numai achiziții de pe piață”, atunci când nu mai sunt posibile stocurile de intervenție și „eliminarea distribuirii de produse alimentare”, care presupune eliminarea treptată sau încheierea programului de distribuire a produselor alimentare. Prin evaluarea impactului s-a stabilit că obiectivele fixate sunt cel mai bine îndeplinite prin intermediul celei de-a doua și celei de-a treia opțiuni.

2. Elementele propunerii

În acest context, Comisia propune o revizuire a programului de distribuire a produselor alimentare pe baza următoarelor elemente:

- Două surse de aprovizionare. Produsele alimentare pot proveni fie din stocuri de intervenție, fie de pe piață. Cea de-a doua opțiune nu ar mai fi limitată la situațiile în care stocurile de intervenție sunt temporar indisponibile. Cu toate acestea, se va acorda prioritate utilizării stocurilor de intervenție adecvate, în cazul în care acestea sunt disponibile.

- O mai mare varietate de produse alimentare distribuite. Pentru a îmbunătăți echilibrul nutrițional al produselor alimentare furnizate în cadrul programului, produsele distribuite nu se vor mai limita la cele pentru care se aplică procedura de intervenție. Autoritățile statelor membre vor alege alimentele pe baza unor criterii nutriționale și le vor distribui în colaborare cu partenerii din societatea civilă.

- Perspectiva pe termen lung. Activitățile de distribuire a produselor alimentare implică planificarea pe termen lung și pregătirea minuțioasă din partea autorităților naționale și a partenerilor din societatea civilă respectivi. Pentru a-și spori eficiența, planul comunitar de distribuire a produselor alimentare ar trebui realizat pe o perioadă de trei ani. Cantitatea de ajutoare pentru cel de-al doilea și cel de-al treilea an ar fi numai estimativă și ar trebui confirmată ulterior de către autoritatea bugetară.

- Priorități mai clare. Statele membre și-ar întemeia cererile de ajutor pe programele naționale de distribuire a produselor alimentare, stabilindu-și obiectivele și prioritățile pentru distribuirea produselor alimentare către cei mai defavorizați.

- Cofinanțarea. Introducerea cofinanțării ar susține caracterul de coeziune a programului, ar asigura planificarea adecvată și ar consolida sinergiile. Pentru a facilita introducerea fără probleme, precum și un nivel ridicat de absorbție continuă a fondurilor comunitare puse la dispoziție, procentele de cofinanțare comunitară ar fi de 75% și 85% în statele membre care beneficiază de fondul de coeziune pentru 2010-2012. Ulterior, conform planului pentru 2013-2015, procentele cofinanțării comunitare ar fi de 50%, respectiv 75%.

- Consolidarea monitorizării și a raportării. Ar crește obligațiile de raportare la diferite niveluri, iar acestea ar include prezentarea unui raport al Comisiei către Parlamentul European și Consiliu până la 31 decembrie 2012.

3. Implica țIILE BUGETARE

Normele propuse sunt concepute în vederea implementării noilor dispoziții ale programului de distribuire a produselor alimentare către persoanele cele mai defavorizate din Comunitate. Noul program va fi cofinanțat de Comunitate. Prin urmare, este necesară modificarea articolului 3 alineatul (1) din Regulamentul (CE) nr. 1290/2005. Aceste norme nu vor avea, prin ele însele, niciun impact asupra bugetului. Impactul asupra bugetului se va produce începând cu programul de distribuire a produselor alimentare pentru 2010 și va fi stabilit la momentul întocmirii programului respectiv.

2008/0183 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1290/2005 privind finanțarea politicii agricole comune și a Regulamentului (CE) nr. 1234/2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) în ceea ce privește distribuirea produselor alimentare către persoanele cele mai defavorizate din Comunitate

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37,

având în vedere propunerea Comisiei,

având în vedere avizul Parlamentului European[1],

întrucât:

(1) Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate[2], abrogat ulterior prin Regulamentul (CE) nr. 1234/2007 al Consiliului[3] și încorporat în acesta, a furnizat o sursă sigură de produse alimentare pentru distribuirea către persoanele cele mai defavorizate din Comunitate pe o perioadă de peste două decenii.

(2) Obiectivele politicii agricole comune (PAC), prevăzute la articolul 33 alineatul (1) din tratat, includ atât stabilizarea piețelor, cât și asigurarea unor prețuri rezonabile la produsele livrate către consumatori. În timp, planurile de distribuire a produselor alimentare, implementate în cadrul programului, au sprijinit cu succes îndeplinirea ambelor obiective și, prin reducerea nesiguranței aprovizionării cu produse alimentare a persoanelor celor mai defavorizate din Comunitate, s-au dovedit un instrument esențial, contribuind la garantarea disponibilității la scară largă a produselor alimentare în Comunitate și la reducerea, în același timp, a stocurilor de intervenție.

(3) În declarația sa din 4 aprilie 2006 referitoare la aprovizionarea organizațiilor caritabile agreate care urmăresc implementarea programului european de ajutor alimentar destinat persoanelor celor mai defavorizate[4], Parlamentul European a subliniat faptul că programul european de ajutor alimentar destinat persoanelor celor mai defavorizate și-a dovedit utilitatea și a fost vital pentru milioane de europeni. În plus, Parlamentul și-a exprimat îngrijorarea legată de viitorul programului european de ajutor alimentar destinat persoanelor celor mai defavorizate și, drept confirmare a necesității de a satisface cererea de alimente a acestora, a solicitat Comisiei și Consiliului, printre altele, să confere caracter permanent programului european de ajutor alimentar.

(4) Extinderile succesive ale Comunității au dus la creșterea numărului potențial de beneficiari ai programelor de ajutor alimentar din cadrul Comunității. În același timp, prețurile în creștere ale alimentelor au afectat securitatea alimentară a persoanelor celor mai defavorizate, ducând, de asemenea, la creșterea costurilor de furnizare a ajutoarelor alimentare. Drept urmare, importanța programului instituit inițial prin Regulamentul (CEE) nr. 3730/87 a crescut în timp. De aceea, este vitală continuarea programului la nivel comunitar și mai buna adaptare a acesteia la evoluțiile pieței.

(5) Actualul program de distribuire a produselor alimentare se bazează pe distribuirea produselor din stocurile de intervenție comunitare, suplimentate temporar prin achiziții de pe piață. Cu toate acestea, reformele succesive ale PAC și evoluțiile favorabile ale prețurilor de producător au dus la reducerea treptată a stocurilor de intervenție, precum și a seriei de produse disponibile. Drept urmare, achizițiile de pe piață ar trebui transformate la rândul lor într-o sursă permanentă de aprovizionare în cadrul programului, în scopul completării stocurilor de intervenție în cazul în care nu sunt disponibile stocuri de intervenție corespunzătoare.

(6) Un program comunitar nu poate reprezenta unica reacție la nevoia crescândă de ajutoare alimentare din cadrul Comunității. Sunt necesare atât politici naționale implementate de administrațiile publice, cât și mobilizarea societății civile pentru a oferi securitate alimentară persoanelor celor mai defavorizate. Cu toate acestea, un program comunitar caracterizat printr-un puternic element de coeziune ar putea servi ca model pentru distribuirea de produse alimentare către persoanele cele mai defavorizate, ar putea contribui la crearea de sinergii și încuraja inițiativele publice și private destinate să sporească securitatea alimentară a persoanelor defavorizate. În plus, dată fiind dispersia geografică a stocurilor de intervenție reduse din statele membre, programul poate contribui la utilizarea optimă a acestora. Prin urmare, programul comunitar nu ar trebui să aducă atingere niciunor politici naționale în acest sens.

(7) Pentru a beneficia pe deplin de aspectul de coeziune al programului comunitar, pentru a consolida sinergiile create prin aceasta și pentru a asigura planificarea adecvată, ar trebui prevăzute dispoziții conform cărora statele membre să cofinanțeze programul de distribuire a produselor alimentare. Ar trebui prevăzute ratele maxime ale cofinanțării comunitare, iar contribuția financiară a Comunității ar trebui adăugată la lista măsurilor eligibile pentru finanțare din Fondul European de Garantare Agricolă (FEGA), prevăzută la articolul 3 alineatul (1) din Regulamentul (CE) nr. 1290/2005 al Consiliului[5]. În primii ani de aplicare a programului revizuit, ar trebui aplicate rate de cofinanțare mai ridicate, pentru a se garanta un nivel ridicat de absorbție continuă a fondurilor și introducerea treptată a cofinanțării, cu scopul de a se asigura o tranziție fără probleme și de a se evita riscul întreruperii programului din cauza unei eventuale lipse a resurselor.

(8) Rata contribuției din FEGA ar trebui stabilită luându-se în calcul situația statelor membre eligibile pentru finanțare din Fondul de coeziune, enumerate în anexa I la Decizia 2006/596/CE[6] a Comisiei sau în decizii ulterioare pertinente, în scopul consolidării coeziunii economice și sociale a Comunității.

(9) Experiența a demonstrat că sunt de dorit unele îmbunătățiri ale gestionării acestui program, în special pentru a permite statelor membre și organismelor desemnate să beneficieze de o perspectivă pe termen lung datorită unor planuri multianuale. Prin urmare, Comisia ar trebui să întocmească planuri trienale pentru implementarea programului, pe baza cererilor statelor membre comunicate Comisiei, precum și a altor informații pe care aceasta le consideră pertinente. Statele membre ar trebui să își întemeieze cererile de produse alimentare care urmează să fie distribuite în cadrul unui plan trienal pe programe naționale de distribuire a produselor alimentare, în care să se stabilească obiectivele și prioritățile lor pentru distribuirea produselor alimentare către persoanele cele mai defavorizate. Comisia ar trebui să definească o metodologie obiectivă de alocare a fondurilor disponibile.

(10) Prin urmare, Regulamentele (CE) nr. 1290/2005 și (CE) nr. 1234/2007 ar trebui modificate în consecință,

ADOPTĂ PREZENTUL REGULAMENT:

Articolul 1

La articolul 3 alineatul (1) din Regulamentul (CE) nr. 1290/2005 se adaugă următoarea literă (g):

„(g) contribuția financiară a Comunității la distribuirea de produse alimentare către persoanele cele mai defavorizate din Comunitate, prevăzută la articolul 27 din Regulamentul (CE) nr. 1234/2007.”

Articolul 2

Regulamentul (CE) nr. 1234/2007 se modifică după cum urmează:

(1) Articolul 27 se înlocuiește cu următorul text:

„Articolul 27Distribuirea de produse alimentare către persoanele cele mai defavorizate din Comunitate

1. Produsele din stocurile de intervenție sunt puse la dispoziție sau produsele alimentare sunt achiziționate de pe piață, astfel încât produsele alimentare să fie distribuite persoanelor celor mai defavorizate din Comunitate prin intermediul unor organisme desemnate de statele membre.

Produsele alimentare sunt achiziționate de pe piață numai în cazul în care nu sunt disponibile stocuri de intervenție corespunzătoare pentru programul de distribuire a produselor alimentare.

2. Statele membre care doresc să participe la program transmit Comisiei programele lor naționale de distribuire a produselor alimentare, inclusiv cererile pentru cantitățile de produse alimentare de distribuit pe o perioadă de trei ani, precum și alte informații pertinente.

3. Programul menționat la alineatul (1) se bazează pe un plan trienal întocmit de Comisie pe baza cererilor notificate de către statele membre în conformitate cu alineatul (2), precum și a altor informații pe care Comisia le consideră pertinente.Planul trienal stabilește alocațiile financiare anuale acordate de Comunitate fiecărui stat membru, precum și contribuțiile financiare anuale minime ale statelor membre, fixate de Comisie în conformitate cu o metodologie care urmează să fie stabilită în normele de aplicare adoptate în conformitate cu articolul 43 litera (g). Alocațiile pentru cel de-al doilea și cel de-al treilea an al programului sunt indicative. Statele membre care participă la program confirmă anual cererile menționate la alineatul (2). Pe baza acestor confirmări, Comisia stabilește, în anul următor, alocațiile definitive, în limitele creditelor disponibile în buget.Planul trienal poate fi modificat în contextul oricăror evoluții pertinente care influențează implementarea programelor de distribuire a produselor alimentare.

4. Organismele desemnate de statele membre în conformitate cu alineatul (1) nu pot fi întreprinderi comerciale.Produsele alimentare menționate la alineatul (1) sunt remise gratuit organismelor desemnate.Distribuirea produselor alimentare către persoanele cele mai defavorizate este efectuată:

(a) gratuit; sau

(b) la un preț care nu depășește în niciun caz un nivel justificat de cheltuieli suportate pentru implementarea acțiunii de către organismele desemnate, altele decât cheltuielile care pot fi acoperite în temeiul alineatului (6) al doilea paragraf litera (b).

5. Statele membre care participă la program:

(a) prezintă Comisiei un raport anual privind aplicarea programului;

(b) informează periodic Comisia cu privire la evoluțiile care influențează implementarea programelor de distribuire a produselor alimentare.

6. Cheltuielile eligibile în cadrul programului sunt:

(a) costul produselor provenite din stocuri de intervenție, calculat la prețul de intervenție ajustat, dacă este cazul, cu coeficienți, pentru a se lua în calcul diferențele calitative;

(b) costul produselor alimentare achiziționate de pe piață.

Pot fi considerate eligibile în conformitate cu articolul 43 litera (g) următoarele costuri:

(a) costurile aferente transportării produselor alimentare menționate la alineatul (1) către organismele desemnate;

(b) costurile aferente transportării produselor alimentare și costurile administrative suportate de organismele desemnate, direct legate de implementarea programului.

7. Comunitatea cofinanțează costurile eligibile în cadrul programului. Rata de cofinanțare comunitară nu depășește:

(a) pentru planul trienal care începe la 1 ianuarie 2010, 75% din costurile eligibile sau 85% din costurile eligibile în statele membre eligibile pentru finanțare din Fondul de coeziune pentru perioada 2007-2013, enumerate în anexa I la Decizia 2006/596/CE a Comisiei*;

(b) pentru planurile trienale următoare, 50% din costurile eligibile sau 75% din costurile eligibile în statele membre eligibile pentru finanțare din Fondul de coeziune într-un an dat, enumerate în anexa I la Decizia 2006/596/CE a Comisiei și în decizii ulterioare.

8. Programul comunitar nu aduce atingere niciunor programe naționale care respectă legislația comunitară și prin care se distribuie produse alimentare persoanelor celor mai defavorizate.”

* JO L 243, 6.9.2006, p. 47.”

(2) La articolul 43, literele (g) și (h) se înlocuiesc cu următorul text:

„(g) programul de distribuire a produselor alimentare către persoanele cele mai defavorizate din Comunitate, prevăzută la articolul 27, inclusiv normele referitoare la gestiunea financiară și bugetară, la transferurile de produse provenite din stocurile de intervenție între statele membre și la costurile eligibile, precum și normele referitoare la coeficienții menționați la alineatul (6) primul paragraf litera (a) din articolul respectiv;

(h) întocmirea și modificarea planurilor trienale prevăzute la articolul 27 alineatul (3), inclusiv deciziile Comisiei privind alocațiile financiare definitive;”

(3) La articolul 184 se adaugă următorul punct 9:

„(9) Parlamentului European și Consiliului, până la 31 decembrie 2012 cel târziu, privind aplicarea programului de distribuire a produselor alimentare către persoanele cele mai defavorizate din Comunitate, prevăzută la articolul 27, împreună cu orice alte propuneri adecvate.”

Articolul 3

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene .

Prezentul regulament se aplică planurilor trienale cel mai devreme cu începere de la 1 ianuarie 2010.

Pentru realizarea planului de distribuire pe 2009, se aplică dispozițiile modificate conform articolelor 1 și 2, în forma existentă înainte de intrarea în vigoare a prezentului regulament.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele

FIȘĂ FINANCIARĂ |

1. | LINIA BUGETARĂ: 05 02 04 01 | CREDITE (2008): 307 MEUR |

2. | TITLU: Regulamentul Consiliului de modificare a Regulamentului (CE) nr. 1290/2005 privind finanțarea politicii agricole comune și Regulamentul (CE) nr. 1234/2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) |

3. | TEMEIUL JURIDIC: Articolul 37 din Tratatul de instituire a Comunității Europene |

4. | OBIECTIVE: Implementarea noilor dispoziții privind programul de distribuire a produselor alimentare către persoanele cele mai defavorizate |

5. | IMPLICAȚII FINANCIARE | PERIOADĂ DE 12 LUNI (MEUR) | EXERCIȚIUL FINANCIAR ÎN CURS 2008 (MEUR) | EXERCIȚIUL FINANCIAR URMĂTOR 2009 (MEUR) |

5.0 | CHELTUIELI - DIN BUGETUL CE (RAMBURSĂRI/INTERVENȚII) - DIN BUGETELE NAȚIONALE - ALTELE | - | - | - |

5.1 | VENITURI - RESURSE PROPRII ALE CE (PRELEVĂRI/TAXE VAMALE) - LA NIVEL NAȚIONAL | - | - | - |

2010 | 2011 | 2012 | 2013 |

5.0.1 | CHELTUIELI ESTIMATE | (a) | - | - | - |

5.1.1 | VENITURI ESTIMATE | - | - | - | - |

5.2 | METODA DE CALCUL: - |

6.0 | POATE FI FINANȚAT PROIECTUL DIN CREDITE ÎNSCRISE ÎN CAPITOLUL CORESPUNZĂTOR DIN BUGETUL ACTUAL? | DA NU |

6.1 | POATE FI FINANȚAT PROIECTUL PRIN INTERMEDIUL TRANSFERULUI ÎNTRE CAPITOLELE BUGETULUI ACTUAL? | DA NU |

6.2 | VA FI NECESAR UN BUGET SUPLIMENTAR? | DA NU |

6.3 | CREDITELE VOR TREBUI INCLUSE ÎN BUGETELE VIITOARE? | DA NU |

OBSERVAȚII: (a) Normele propuse sunt destinate implementării noilor dispoziții ale programului de distribuire a produselor alimentare către persoanele cele mai defavorizate din Comunitate. Noul program va fi cofinanțat de Comunitate, venind, prin urmare, în completarea articolului 3 alineatul (1) din Regulamentul (CE) nr. 1290/2005. Aceste norme nu vor avea, prin ele însele, niciun impact asupra bugetului. Impactul asupra bugetului se va produce începând cu programul de distribuire a produselor alimentare din 2010 și va fi stabilit la momentul întocmirii programului respectiv. |

[1] XX

[2] JO L 352, 15.12.1987, p.1.

[3] JO L 299, 16.11.2007, p.1.

[4] JO C 293 E, 2.12.2006, p. 170.

[5] JO L 209, 11.8.2005, p.1.

[6] JO L 243, 6.9.2006, p. 47.